Title: Ministerstvo obrany SR
Author: Ing. Kristián Matoušek
Last saved by: Kic
Company: MOSR

Predkladacia správa

Ústavným zákonom č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, ktorý nadobudol účinnosť 1. mája 2002, bola zriadená Bezpečnostná rada SR. V zmysle čl. 8 ods. 5 vyššie uvedeného ústavného zákona zriaďuje Bezpečnostná rada SR na prípravu a plnenie svojich úloh výbory.  Ústavný zákon však neupravuje postavenie, úlohy, pôsobnosť ani zloženie výboru, ale sa odvoláva na prijatie osobitného zákona, ktorý bude upravovať podrobnosti fungovania Bezpečnostnej rady v čase mieru. Takýto zákon do dnešnej doby nebol prijatý.
Uznesením vlády Slovenskej republiky č. 1061/2002, bod B.3. bolo ministrovi zahraničných vecí Slovenskej republiky uložené vypracovať a predložiť vláde Slovenskej republiky Rokovací poriadok výboru pre zahraničnú politiku Bezpečnostnej rady Slovenskej republiky.
Výbor pre zahraničnú politiku Bezpečnostnej rady Slovenskej republiky pôsobí v súlade s ústavným postavením a úlohami Bezpečnostnej rady Slovenskej republiky. Vo svojej činnosti sa riadi všeobecne záväznými právnymi predpismi a uzneseniami Bezpečnostnej rady Slovenskej republiky a vlády Slovenskej republiky.
Činnosťou výboru sa nenahradzuje pôsobnosť a zodpovednosť ministerstiev a ostatných ústredných orgánov štátnej správy za plnenie úloh na úseku zahraničnej bezpečnostnej politiky.
Pôsobnosť a spôsob rokovania upravuje Rokovací poriadok výboru.
Výbor je zložený z predsedu a 11 členov. Predsedu výboru menuje a odvoláva minister zahraničných vecí Slovenskej republiky. Členmi výboru sú zástupcovia (na úrovni riaditeľa odboru a vyššie):

a)	Ministerstva zahraničných vecí Slovenskej republiky,
b)	Ministerstva obrany Slovenskej republiky,
c)	Ministerstva vnútra Slovenskej republiky,
d)	Ministerstva hospodárstva Slovenskej republiky, 
e)	Ministerstva financií Slovenskej republiky,
f)	Ministerstva dopravy, pôšt a telekomunikácií Slovenskej republiky,
g)	Úradu vlády Slovenskej republiky,
h)	Správy štátnych hmotných rezerv Slovenskej republiky, 
i)	Národného bezpečnostného úradu,
j)	Kancelárie prezidenta Slovenskej republiky,
k)	Slovenskej informačnej služby.

Výbor riadi a za jeho činnosť zodpovedá predseda. Výbor rokuje spravidla raz za tri mesiace alebo podľa potreby. 
Úlohy spojené s organizačným, administratívnym a technickým zabezpečením činnosti výboru plní sekretariát výboru.
Tento rokovací poriadok sa môže upresňovať po prijatí osobitného zákona o fungovaní bezpečnostnej rady v čase mieru. 
Predložený materiál nezakladá požiadavky na finančné prostriedky  a nemá vplyv na zamestnanosť.